אמפי גברעם

אמפיתיאטרון גברעם הוא מבנה פתוח ששימש להופעות תרבותיות לאוכלוסיית מועצה אזורית חוף אשקלון עד שנות ה-70 של המאה ה-20.

היסטוריה 
המבנה הוקם בתחילת שנות החמישים סמוך לכביש הראשי שמוליך לקיבוץ גברעם, כקילומטר אחד ממערב לקיבוץ. האמפיתיאטרון הוקם על ידי ד"ר אברהם בר מנחם, ראש המועצה האזורית הראשון של חוף אשקלון וחבר קיבוץ גברעם. גלי העלייה הגדולים שהגיעו לארץ בתחילת שנות החמישים הביאו לגידול בכמות התושבים והיישובים במועצה, מ-5 ל-16 יישובים, ביניהם 8 מושבי עולים; הקמת האמפיתיאטרון נועדה להביא ולספק תרבות במחירים נמוכים לאוכלוסייה הכפרית, וכן להגביר את המעורבות שלה ושיתוף הפעולה עם האוכלוסייה הוותיקה באזור. 

רוב המופעים המפורסמים של אותן שנים הגיעו לאמפיתיאטרון הזה. כך הופיעו בו שמעון ישראלי, יוסי בנאי, התרנגולים, להקת בצל ירוק, הצגות של התיאטראות המרכזיים ועוד. 

התיאטרון כלל במה מרכזית עם גג גבוה, תאי שחקנים, וחלל פתוח בו הוקמו בסיסי בטון, עליהם הותקנו ספסלי עץ בצורה קשתית. משני צידי הבמה, ממזרח וממערב, ניצבו קירות בלוקים, ומדרום השטח נסגר על ידי גדר תיל.

כיום המבנה נטוש, מושבי העץ שניצבו על בסיסי הבטון נעקרו, וביניהם צומחים שיחי בר שונים.

בשנת 2017 הוחלט להקים באמפי אנדרטה לזכר נופלי מבצע "צוק איתן".

קישורים חיצוניים

 אמפי - גברעם, סרטון מבט ממעוף הציפור (מיכה אמיתי)

 
 מיכאל יעקובסון, סיבוב בתיאטרון הנשכח באמצע שומקום, בבלוג "חלון אחורי", 13 ביוני 2010

הערות שוליים

אמפיתיאטראות
מועצה אזורית חוף אשקלון
ישראל: מבנים שוממים